До

Проф. д.т.н. инж. Борислав Беджев

Председател на Общински съвет Шумен

**ДОКЛАДНА ЗАПИСКА**

от Добромир Драев,

общински съветник при Общински съвет Шумен

**ОТНОСНО: Избор на временна комисия съгласно чл. 29.2 от Правилника за организацията и дейността на Общинския съвет, неговите комисии и взаимодействието му с общинска администрация, град Шумен, за решаване на проблемите, свързани с питейно-битовата вода в Община Шумен.**

Уважаеми проф. Беджев,

По време на моя мандат като общински съветник многократно предложих създаване на временна комисия, която да анализира действията и бездействията на ВиК оператора във връзка с изпълнение на дейността му като лицензиран доставчик на питейно-битова вода до потребителите на община Шумен. Общински съвет Шумен нямаше волята да вземе подобно решение, водим от различни причини, които не са предмет на настоящата докладна записка.

Съгласно чл.47 (1) от Закона за прякото участие на гражданите в държавната власт и местното самоуправление, гражданите могат да направят предложение до местните органи на самоуправление и да искат решаване на въпроси от местно значение. Гражданската подписка не е задължителна за общинските съвети, но видимо показва обществените настроения относно значими социални въпроси от местно значение. Като такъв въпрос можем да определим съгласуването на бизнес плана на „ВиК – Шумен“ ООД, гр. Шумен. От бизнес плана може да се заключи, че ВиК операторът не си е поставил ясни цели относно намаляване на загубите на вода, намаляване на разпределението на общите водомери и др. В инвестиционната програма ясно са очертани разходи, които няма да бъдат инвестиции в активи, имащи пряко значение за повишаване качеството на предлаганата услуга. Основен акцент в бизнес плана е само и единствено рязкото повишаване цената на услугата доставка на питейно-битова вода. Ясно изразеният вот на гражданите на община Шумен показва, че те НЕ приемат съгласуването на бизнес плана на ВиК оператора и искат чрез нарочно създадена комисия да се направи категоричен анализ на състоянието на „ВиК – Шумен“ ООД, гр. Шумен, както и на резултатите от двата проекта по рехабилитирането на водопреносната мрежа и канализация в община Шумен. 4830 граждани на община Шумен са поставили собственоръчни подписи под гражданската инициатива и настояват Общински съвет Шумен да вземе ясни и прозрачни решения в ползва на обществото.

„ВиК – Шумен“ ООД, гр. Шумен, не е частна компания и като такава е изградена само и единствено с публични средства. Подобно търговско дружество има по-скоро социално въздействие върху пазара на доставката на питейно-битова вода, а не типичното за търговските дружества насочване към постигане на висока възвръщаемост на капитала. Подобен тип дружества е нужно да имат отговорно мислене, още повече, че са монополисти на пазара за доставка на питейно-битова вода. При анализ на финансовите отчети на дружеството ясно се вижда, че има въпроси, които не намират отговори. Същото се отнася и за анализа на дейността и ремонтната/ инвестиционна програма на оператора.

Общински съвет Шумен, с решение No 518 / 20.07.2017 г., упълномощи представителя на Община Шумен в АВиК да гласува за съгласуването на бизнес плана на ВиК оператора. Общинските съветници не се съобразиха с искането на шуменската общност и взеха решение като колективен орган. Решението за съгласуване автоматично доведе до повишаване цената на услугата с приблизително 23 %. Видимо, съгласуването на бизнес плана беше прието под политически натиск върху общински съветници от страна на МРРБ, което е мажоритарен собственик на оператора. По време на заседание на Общински съвет Шумен заместник – министър Крумова отговори на въпроси, зададени от страна на съветниците. Вече се вижда, че много от отговорите, които бяха дадени по време на заседанието от г-жа Крумова, са били или неточни, или умишлено сбъркани и представени манипулативно с цел вземане на решение за съгласуване на бизнес плана. Като пример мога дам категоричния отговор на г-жа Крумова относно създаването на специална сметка за събиране на амортизационни отчисления, които да бъдат вложени в рехабилитиране на водопреносната система. В случай че има събрани средства в специалната сметка, не става ясно защо операторът не влага част от тях във водопреносната система на с. Салманово и поставя в затруднено положение жителите на селото, като спира водата поради авария или режим почти всеки ден. Ремонтните дейности, извършвани в селото, не водят до предоставяне на по-добра и по-качествена услуга.

С решение No 595 / 30.11.2017 г. Общински съвет Шумен упълномощи кмета на община Шумен да гласува на заседанието на АВиК Шумен за съгласуване на план за стопанисване, експлоатация и поддържане на активите, изготвен във формата съгласно Приложение X, съгласно чл. 4.2 (г) от Договора за стопанисване, поддържане и експлоатация на ВиК системите и съоръженията и предоставяне на ВиК услуги на оператора. По време на заседанието председателят на АВиК гласува с „въздържал се“ поради липса на мандат от мажоритарния собственик на „ВиК – Шумен“ ООД, гр. Шумен, а именно МРРБ. Мотивът за липсата на мандат е, че операторът не е разработил плана съгласно приложение X. Председателят на АВиК е представител на Държавата в Общото събрание на АВиК и като такъв представлява МРРБ и МОСВ. Не е нормално представляващият Държавата да изготви проект за решение на ОС на АВиК и след това да гласува по собственото си предложение с „въздържал се“. Подобно поведение демонстрира ясно непълнотата на плана, както и неадекватността на оператора относно основната му дейност.

По време на заседанието на Общински съвет Шумен на 21 декември 2017 г. граждани взеха участие в дебатите за ценообразуването на ВиК оператора. Те изразиха своята гражданска позиция относно работата на „ВиК – Шумен“ ООД – гр.Шумен, показаха силно недоволство от високата цена на услугата „доставка на питейно-битова вода“ на територията на Община Шумен, поискаха отмяна на решението на ОбС, с което беше съгласуван бизнес плана. Гражданите изразиха недоволство от последиците от това решение, а именно увеличение на цената на услугата. Разбира се, подобно действие от страна на ОбС – отмяна на решението - няма да има правни последици, защото планът вече е съгласуван и приет както от ОбС Шумен, така и от АВиК и одобрен от КЕВР.

С решение No 1434/ 31 януари 2018 г. Върховният административен съд на Република България – трето отделение, ОТМЕНЯ заповед No РД – 850 от 22.12.2015 г. във връзка с учредяването на санитарно-охранителна зона на повърхностен водоизточник язовир Тича.

На 8 февруари 2018 г. по време на заключителната пресконференция на трети лот - "Изграждане на помпена станция за отпадъчна вода Дивдядово с напорен колектор гр. Шумен" по проекта „Интегриран воден цикъл на град Шумен-ІІ етап“ става ясно, че очакванията на гражданите относно качеството на извършените СМР-та са много по-високи от нормативно установените. Представителят на строителния надзор инж. Бонева изрази становище, че обществото е некомпетентно, а мисленето му е субективно. Предоставените в общественото пространство материали показват арогантно и цинично държание и неуважение към гражданите на Община Шумен от страна на инж. Бонева и най-вече подлагат под съмнение нейния капацитет и компетентност. Това обаче не променя факта, че дейностите по проекта са приключили и гаранционните срокове са изтекли, както и че е възстановена банковата гаранция на изпълнителите.

Уважаеми общински съветници,

Предлагам да се съобразите с гражданската подписка и макар че тя не е задължителна за изпълнение от ОбС Шумен, е правилно да бъде разисквана и поставена на нарочен дебат. Коректно е да се уважи такъв впечатляващ брой граждани, подписали подписката. Предлагам да възстановим дебата за водата на Шумен, защото е повече от ясно, че проблем има и той няма да бъде решен, ако общинските съветници „пропускат“ случващото се във водния сектор на територията на община Шумен. Проблемите с услугата „доставка на питейно-битова вода“ са здравословни, икономически, социални, екологични и напълно поправими, ако се вземат управленчески решения.

Във връзка с всичко това искам да предложа на вниманието на Общински съвет Шумен следните причини, цели, финансови инструменти, очаквани резултати и кореспонденция с европейското законодателство за избор на комисия за решаване на проблемите с питейно-битовата вода както следва:

1. **Причини, които налагат избора на временната комисия:**
	1. Необосновано висока цена, не кореспондираща с качеството на водата;
	2. Пълно затъмнение относно финансовото състояние на ВиК оператора;
	3. Непредоставяне на пълна, ясна и точна информация относно състоянието на инфраструктурата след изпълнението на два проекта с европейско финансиране и един проект по договор с гарантиран резултат;
	4. Липса на яснота при начисляване на амортизации върху активи, за които ВиК операторът няма вещни права;
	5. Липса на яснота върху бракуваните активи след изпълнението на проектите за подобряване на ВиК инфраструктурата;
	6. Пълна неяснота относно повишаване на загубите на вода след изпълнението на проектите за подобряване на инфраструктурата;
	7. Разпадащата се водопреносна мрежа и липса на нормална ремонтна програма за отстраняване на аварии.
2. **Цели, които се поставят:**
	1. Анализ на моментното състояние на дейността на ВиК оператора;
	2. Външна експертиза относно качеството на водата, ценообразуването, възможности за коригиране на цена за доставка на вода до справедлива и в съответствие с предлаганото качество;
	3. Търсене на възможности за повишаване качеството на предлаганата услуга;
	4. Възможност за намаляване на комплексната цена за услугата „доставяне на питейно-битова вода“ за Община Шумен.

1. **Финансови и други средства:**
	1. Средствата, нужни за постигане на целите на временната комисия, да са за сметка на бюджета на Общински съвет, във връзка с чл. 35 от Правилника за организацията и дейността на Общинския съвет, неговите комисии и взаимодействието му с Общинска администрация, град Шумен;

1. **Очаквани резултати от прилагането:**
	1. Повишаване качеството на услугата за крайните потребители;
	2. Постигане на справедлива цена, съобразена с качеството на услугата и качеството на водата, използвана за питейно-битови цели;
	3. Постигане на прозрачно управление на компания, опериращата с обществени фондове;
	4. Защита на гражданите на община Шумен от монополна структура, разпределяща един от най-важните за човека природни ресурси;

1. **Анализ за съответствие с правото на Европейския съюз:**
	1. Докладната записка е съобразена с Директива 91/308/ЕИО, Директива 2011/83/ЕС и Директива 98/83/ЕИО

С оглед на гореизложеното, съгласно чл. 21 (1) т. 1 от Закона за местното самоуправление и местната администрация и във връзка с чл.29.2 от Правилника за организацията и дейността на Общинския съвет, неговите комисии и взаимодействието му с общинска администрация, град Шумен, предлагам на Общински съвет Шумен да вземе следното

**Р Е Ш Е Н И Е:**

I. Избира временна комисия за разрешаване на проблемите с питейно-битовата вода в община Шумен в състав:

1.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

II. Избира за председател на комисията \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Приложения:**

Приложение № 1 – подписка.

Приложение № 2 - Протокол № 4 от извънредно заседание на Общото събрание на Асоциация по ВиК на обособената територия, обслужвана от „ВиК – Шумен“ ООД, проведено на 18.12.2017 г.

**Вносител:**

Добромир Драев

Общински съветник при Общински съвет Шумен

гр. Шумен

09.02.2018 г.